
Romantiki, dobrodošli!


»Die Welt muss romantisiert werden,« je zapisal Novalis. Svet je treba romantizirati: vsakdanjemu
vrniti skrivnost, končnemu vdihniti upanje neskončnosti, znanemu pa nemir neznanega. Klic, ki je še kako na mestu tudi danes. Tudi sodobni svet je treba romantizirati. Ne zato, da bi pred resničnostjo bežali, temveč da bi jo sploh lahko zares občutili. 

In že smo pri motu Festivala Maribor 2026: »Dobrodošli, romantiki!«. Seveda romantike na njem ne boste deležni v soju sveč ali ob nostalgičnem vzdihovanju po preteklem. O, ne. Romantika Festivala Maribor 2026 žari z neonsko svetlobo. Kot reklamni napis v izložbi velemestnega bara utripa in mimoidočega zapeljuje, da vstopi ter se preda omami. Romantika Festivala Maribor je torej romantika tukaj in zdaj. Brez pravil in brez zardevanja. Divja, svobodna, subverzivna – nevarna! 

Na desetih festivalskih prizoriščih – v Dvorani Union, Dvorani Ondine Otta Klasinc v SNG Maribor, Viteški dvorani Pokrajinskega muzeja Maribor, Minoritski cerkvi, katakombah in vinski kleti Župnišča sv. Petra v Malečniku, tamkajšnji Marijini romarski cerkvi, pa v Vinagovi kleti, Umetnostni galeriji Maribor in Klubu KGB nas pričakuje cela vrsta izjemnih glasbenih gostov. Med njimi je kar nekaj tistih, o katerih ta hip govori ves glasbeni svet! In tri izmed njih boste lahko spoznali že na 

srečanju z novinarji, 14. septembra ob 12. uri v Vetrinjskem dvoru.


Ob Barbari Švrljuga Hergovich, vodji programa klasične glasbe Koncertne poslovalnice Narodnega doma Maribor, in umetniškem vodji Festivala Maribor, Matetu Bekavcu, ki bosta predstavila letošnji program, vas bodo pozdravili tudi zmagovalka treh največjih violinističnih tekmovanj Maria Ioudenitch, prvi violončelist orkestra Amsterdam Sinfonietta in eden najvidnejših glasbenikov generacije Tim Posner ter Emma Wernig, »vzhajajoča sijajna zvezda viole«, kot so jo opisali v reviji The Strad. 





Veselimo se srečanja! 

